Dôvodová správa
1. Všeobecná časť
	Zákon Národnej rady Slovenskej republiky č. 124/1996 Z.z. o Štátnom fonde rozvoja bývania v znení neskorších predpisov vytvoril podmienky na poskytovanie štátnej podpory pre rozširovanie a zveľaďovanie bytového fondu. V súlade s § 15 ods. 1 tohto zákona vláda SR svojím nariadením upravila programy rozvoja bývania, ktoré vyjadrujú priority na vyčleňovanie prostriedkov zo Štátneho fondu rozvoja bývania do uvedených oblastí a súčasne upravila podrobnosti o druhu a výške podpory s účinnosťou od 1. mája 2000. 
Vláda SR uznesením č. 590/2001 schválila Národný program rozvoja životných podmienok občanov so zdravotným postihnutím vo všetkých oblastiach života, ktorý v bode 5.3.3 uložil ministrovi výstavby a regionálneho rozvoja „legislatívne zabezpečiť, aby do podporných nástrojov výstavby bytov vo verejnom nájomnom sektore s účasťou štátneho príspevku bola zakotvená požiadavka výstavby minimálne 1 % bytov, najmenej však jeden byt pri bytových domoch s počtom 48 bytových jednotiek spĺňajúcich podmienky vyhlášky Ministerstva životného prostredia č. 192/1994 Z.z. o všeobecných technických požiadavkách na stavby užívané osobami s obmedzenou schopnosťou pohybu z hľadiska špeciálneho bezbariérového vybavenia bytu v prípade, že obec (mesto) eviduje žiadosť o pridelenie takéhoto bytu“. 
Vzhľadom na to, že v nariadení vlády je predmetná podmienka upravená s inými obmedzeniami bolo nevyhnutné pristúpiť k zmene príslušného ustanovenia. Súčasťou zadania je aj definovanie bytového domu s počtom 48 b.j., od koľkých je nutné realizovať výstavbu bezbariérového bytu. Predmetné obmedzenie nenavrhujeme vymedziť. Vychádzame z toho, že ak obec eviduje žiadosť o pridelenie bezbariérového bytu, mala by realizovať výstavbu takéhoto bytu aj pri menšom rozsahu bytov. Takáto povinnosť by sa však nemala vzťahovať na získavanie bytu nadstavbou alebo stavebnými úpravami.
Nariadenie vlády SR upravuje výšky jednotlivých druhov podpory, ktoré musia reagovať na meniace sa ekonomické podmienky. Vzhľadom na to, že ekonomické podmienky sa od účinnosti nariadenia zmenili je nevyhnuté pristúpiť k úprave absolútnych limitov.
V platnom znení nariadenia vlády je stanovená podmienka plošného limitu pre jednotlivé veľkostné kategórie bytov pre zaradenie do programu nájomných bytov. Táto podmienka sa ukázala, ako nadbytočná a súčasne vyvolávala problémy pri technickom riešení, ako aj kombinovaní s podmienkami pre poskytovanie dotácií na výstavbu obecných nájomných bytov. Vzhľadom na to, že zákon o Štátnom fonde rozvoja bývania v § 10 ods. 3 písm. a) stanovuje maximálny plošný limit bytov, na ktoré je možné poskytnúť podporu, navrhuje sa predmetnú podmienku vypustiť.
Pri schvaľovaní zákona č. 124/1996 Z.z. o Štátnom fonde rozvoja bývania sa uvažovalo s dotáciami zo štátneho rozpočtu na obdobie cca 10 rokov. Predložená novelizácia nariadenia vlády nezakladá nové nároky na výdavky zo štátneho rozpočtu  a ani nevyžaduje nové nároky na pracovné sily a organizačné zabezpečenie.
Návrh nariadenia je v súlade s ústavou Slovenskej republiky a ostatnými právnymi predpismi Slovenskej republiky. Vzhľadom na to, že táto oblasť nie je upravená právom Európskeho spoločenstva, nie je možné vyjadriť mieru zlučiteľnosti navrhovanej právnej úpravy.
2. Osobitná časť
K článku I.:
K bodu 1.:
	Nové znenie písmen e) vyplýva z plnenia uznesenia vlády SR, ktoré bolo prijaté k realizácii Národného programu rozvoja životných podmienok občanov so zdravotným postihnutím vo všetkých oblastiach života.
Podľa platného znenia nariadenia má žiadateľ povinnosť v rámci programu výstavby nájomných bytov zabezpečiť aj výstavbu bytu pre občana so zdravotným postihnutím. Túto povinnosť musí žiadateľ splniť vždy, aj keď neeviduje takéhoto žiadateľa o nájomný byt a aj keď realizuje výstavbu len 4 bytov. Najmä v prípade výstavby menšieho počtu bytov formou nadstavby požiadavka vyvoláva neúmerne zvýšené náklady z dôvodu nevyhnutného budovania výťahu pre splnenie podmienky bezbariérového vstupu do vytváraného priestoru a naviac byt nebude využívaný občanom zdravotne postihnutým, lebo žiadateľ takúto požiadavku neeviduje.
Na základe uvedeného sa navrhuje upraviť znenie predmetného ustanovenia tak, aby táto povinnosť vznikla žiadateľovi v prípadoch, keď eviduje zdravotne postihnutého žiadateľa o prenájom bytu. 
	V navrhovanom písmene e) je upravené, kedy je žiadateľ povinný zriaďovať byt pre občana s ťažkým zdravotným postihnutím. Žiadateľ v súlade so zákonom môže zriaďovať byt na existujúcej stavbe alebo získava byt vstavbou do povalového priestoru, pričom ide o stavbu, ktorá nemá výťah. V prípade, že eviduje žiadosť občana s ťažkým zdravotným postihnutím, bol by povinný zriadiť byt v rámci získavaných bytových priestorov. Pre dopravu občana s ťažkým zdravotným postihnutím do takéhoto bytu by bolo nevyhnutné zriadiť výťah, čo by si vyžiadalo neúmerné zvýšenie nákladov na výstavbu bytov. Vzhľadom na uvedené sa navrhuje, aby sa povinnosť výstavby bytu pre občana s ťažkým zdravotným postihnutím nepoužila v prípade nadstavby alebo výstavby bytu na niektorom z poschodí u bytových domov, ktoré nemajú vybudovaný výťah.
K bodu 2: 
	Ide o legislatívno-technickú úpravu.
K bodu 3: 
	Doterajšia úprava určuje, že do programu obnovy je možné zaradiť len žiadosť na obnovu bytového domu staršieho ako 30 rokov. Vzhľadom na stav existujúceho bytového fondu je žiadúce takúto komplexnú obnovu bytového domu realizovať aj na objektoch postavených pred rokom 1980. Potrebu zníženia veku objektov, na ktorých je nutné vykonávať komplexnú obnovu dokumentuje aj skutočnosť, že v prechádzajúcich rokoch sa nerealizovali práce v oblasti pravidelnej údržby a opráv. Fond opráv v bytových domoch je nedostatočný a aj keď v súčasnosti vlastníci bytov pristupujú k jeho zvyšovaniu, nie je možné dosiahnuť dostatočnú výšku zdrojov na realizáciu zámerov v oblasti komplexnej obnovy. V prípade, ak je nevyhnutné realizovať rozsiahlejšiu obnovu bytových domov bude potrebné zabezpečiť aj úverové zdroje. Navrhuje sa preto, aby sa predmetný program vzťahoval na bytové domy staršie ako 20 rokov.
K bodu 4:
V roku 2000 bola poskytnutá podpora k 2 884 žiadostiam na výstavbu bytov pre mladých občanov do 35 rokov a len k 263 žiadostiam na výstavbu bytov pre občanov nad 35 rokov. K 30.9.2001 bola poskytnutá podpora k 2 505 žiadostiam na výstavbu bytov pre mladých občanov do 35 rokov a len k 222 žiadostiam na výstavbu bytov pre občanov nad 35 rokov. 
Tento vývoj naznačuje, že občania vo veku nad 35 rokov nepožadujú poskytnutie podpory z prostriedkov Štátneho fondu rozvoja bývania, najmä z dôvodu, že pri súčasnej výške tejto podpory (350 000 Sk) nie sú schopní zabezpečiť si dostatočnú výšku zdrojov z ostatných systémov financovania bytovej výstavby. Na obstaranie priemerného bytu je potrebné, aby si občan zabezpečil ďalšie zdroje vo výške cca 1 mil. Sk. V prípade, ak žiadateľ nedisponuje vlastnými zdrojmi, jeho disponibilný príjem mu nevytvára podmienky pre získanie ďalšieho potrebného úveru. Vyplýva to z toho, že zákon stanovuje podmienku poskytnutia podpory len v prípade, ak príjem domácnosti žiadateľa neprevyšuje 3,5 násobok životného minima. 
Podľa vývoja v predkladaní žiadostí v roku 2001 môžu byť z tohto titulu zvýšené požiadavky na ŠFRB o cca 100 mil. Sk, pre týchto žiadateľov, čo však nemá vplyv na celkový rozpočet fondu.
Príklad:
Priemerná 3-členná domácnosť si obstaráva byt s podlahovou plochou do 80 m2, ktorého cena je 1 200 000 Sk. Čisté mesačné peňažné príjmy tejto domácnosti predstavujú 17 730,- Sk (podľa údajov Štatistického úradu SR).
Domácnosť s uvedeným príjmom spĺňa podmienky § 10 zákon č. 124/1996 Z.z. o Štátnom fonde rozvoja bývania v znení neskorších predpisov. Vzhľadom na to, že ide o občanov s vekom nad 35 rokov, môžu z tohto systému požiadať o poskytnutie úveru vo výške 350 000 Sk. Domácnosti zostáva zabezpečiť si ďalšie  finančné prostriedky vo výške 850 000 Sk, a to z vlastných úspor alebo stavebného sporenia alebo z hypotekárneho úverovania. Podľa údajov zo stavebných sporiteľní je priemerná výška účasti na obstaraní bývania 500 000 Sk, pričom ide o medziúvery, u ktorých je úroková sadzba vyššia ako 6 % p.a. Pre výpočet sme však uvažovali s úrokovou sadzbou 6 % p.a. nakoľko úroková sadzba u medziúverov je variabilná.
Možnosti financovania obstarania bývania sú uvedené v nasledujúcej tabuľke:
Čisté mesačné peňažné príjmy domácnosti		17 730,- Sk	
Minimálne životné náklady domácnosti		10 608,- Sk	
Disponibilné zdroje domácnosti		7 122,- Sk	
Cena bytu	1 200 000 Sk		
	Výška	Mesačná splátka	
Úver zo ŠFRB	350 000 Sk	2 195,- Sk	
Stavebné sporenie (štandardná tarifa)	500 000 Sk	2 500,- Sk	
Hypotekárne úverovanie*)	350 000 Sk	4 006,- Sk	
Súčet	1 200 000 Sk	8 701,- Sk	
Rozdiel		-1 579,- Sk	
Úver zo ŠFRB	700 000 Sk	4 390,- Sk	
Stavebné sporenie (štandardná tarifa)	500 000 Sk	2 500,- Sk	
Súčet	1 200 000 Sk	6 890,- Sk	
Poznámka: 
*) Hypotekárne úvery –pre fyzické osoby je priemerná lehota splatnosti 14 rokov a úroková sadzba sa pohybuje do 10,6 % p.a. Pre výpočet vychádzame z nebonifikovanej úrokovej sadzby, nakoľko žiadateľ o hypotekárny úver musí preukázať schopnosť splácania pre túto úrokovú sadzbu.
Z uvedeného vyplýva, že pre uvedenú domácnosť pri súčasnej výške úveru zo ŠFRB (350 000 Sk) nie je možné kombináciou zdrojov zabezpečiť si finančné prostriedky na obstaranie bývania. Zvýšením možnosti poskytovania úveru zo ŠFRB na navrhovanú výšku 700 000 Sk budú vytvorené podmienky pre financovanie obstarávaného bytu aj pre občanov vo veku nad 35 rokov.
Uvedený stav je rozhodujúcim pre návrh na zvýšenie limitu aj pre občanov nad 35 rokov veku na rovnakú výšku úveru ako pre občanov do 35 rokov veku, t.j. 700 000 Sk. Lehota splatnosti úveru, ako i úroková sadzbu pre občanov nad 35 rokov veku sa menení, t.j. zostáva na maxime 20 rokoch a vo výške 50 % diskontnej sadzby. 
K bodu 5 až 12:
Maximálne limity úverov vychádzali z prechádzajúcej právnej úpravy, ktorá bola platná od roku 1997. V súvislosti s vývojom cien v oblasti stavebných prác je žiadúce zvýšiť maximálne limity úverov. Zvýšenie pri všetkých účeloch sa navrhuje o cca 16 % a vychádza z rastu cien stavebných prác a materiálov a vývoja inflácie za obdobie dvoch rokov, t.j. 2000 a 2001. V roku 2000 ceny stavebných prác vzrástli o 9,0 % a v roku 2001 v priemere od začiatku roku do konca septembra vzrástla o 7,0 % (zdroj ŠÚ SR). Obdobný vývoj je pri aj inflácii, keď za rok 2000 dosiahla hodnotu 8,4 % a v roku 2001 od začiatku roku do konca septembra dosahovala hodnotu od 6,7 do 8,0 % (zdroj NBS). 
Podľa vývoja v predkladaní žiadostí v roku 2001 môžu byť z titulu úpravy limitu zo 600 000 Sk na 700 000 Sk zvýšené požiadavky na ŠFRB o cca 500 mil. Sk, čo však nemá vplyv na celkový rozpočet fondu.